Suurvuoreaktorin omistaja on Euroopan atomienergiayhteisö (Euratom) (99 vuotta voimassa olevalla vuokrasopimuksella). Sen toiminnasta vastaa NRG (Nuclear Research and Consultancy Group), joka käyttää ja ylläpitää laitosta ja hallinnoi reaktoriin liittyvää kaupallista toimintaa. Reaktorilla on Alankomaiden kansallisen sääntelyviranomaisen KFD:n (Kernfysische Dienst) myöntämä toimilupa. Lain mukaan suurvuoreaktorille on, kuten ydinlaitoksillekin, tehtävä kymmenen vuoden välein turvallisuustarkastukset, jotka suorittaa NRG.

·suojarakennuksen määräaikainen tiiveyskoe (0,02 MPa ylipainetta 24 tunnin ajan) osana lupavaatimuksista

·käytön aikana suoritettavat turvallisuuden kannalta tärkeiden primääripiirin osien (reaktoriastia, paineenalentimet, pohjayhde ja pääpumppurakennuksen pääkiertoputket) tarkastukset

·sekundäärisen jäähdytysjärjestelmän puhdistus

·varageneraattorin (diesel) tarkistus.

2. Tutkimus ja isotooppituotanto

2.1 Tutkimus

Reaktoria käytettiin vuosina 2014–2015 seuraaviin tutkimustoimiin (monet jatkoa jakson 2012–2013 toimille):

·ydinpolttoaineen säteilytyskokeet, joissa tutkitaan ydinjätteen säteilymyrkyllisyyden vähentämistä; kevyempien aktinidien transmutaatioon liittyvät teknologiset kysymykset (esim. fissiotuotteiden pidätyskyky, pölyttömät prosessit ja heliumin aiheuttama turpoaminen)

·korkean lämpötilan reaktoreissa käytettävän ydinpolttoaineen (esim. korkean lämpötilan reaktorit ja sulasuolareaktorit) ja grafiitin laatu

·kokeet, joissa tutkitaan ydinreaktorin rakennusmateriaalien (grafiitit, malliteräkset, hitsit jne.) haurastumista säteilytyksen seurauksena

·fuusioreaktoriteknologia, joka koskee ITERin (International Thermonuclear Experimental Reactor) suojavaipassa käytettäviä materiaaleja säteilytyksen aikana ja sen jälkeen

·materiaalien standardointi (esim. neutronidiffraktiomenetelmän jäännösjännityksen mittaamista varten paksuissa kaksimetallihitseissä; jäännösjännityksen mittaaminen).

2.2 Isotooppituotanto

Maailmanlaajuisesti päivittäin noin 25 000 potilaan diagnoosi ja hoito riippuu Pettenin suurvuoreaktorissa tuotetuista lääketieteellisistä radioisotoopeista.

NRG toimittaa näitä lääketieteellisiä isotooppeja pääasiassa radiofarmaseuttisia lääkkeitä valmistaville lääkeyhtiöille. Isotoopeista selvästi tärkein on molybdeeni-99. Se toimii lähtöaineena teknetium-99m:lle, joka on kuvantamisessa eniten käytetty lääketieteellinen isotooppi. Sitä käytetään 80 prosentissa kaikista ydinteknologiaan perustuvista diagnostisista toimenpiteistä. Sillä on merkittävä rooli sydänsairauksien diagnosoimisessa, ja sitä käytetään myös syöpädiagnoosin tekemiseen luu- ja elinkuvausten avulla. Lisäksi ollaan kehittämässä uusia hoitomenetelmiä, joihin tarvitaan entistä enemmän (uusia) isotooppeja. Kun otetaan huomioon tuotettujen isotooppien puoliintumisaika ja hoidon suuri kysyntä, hyvin toimiva ja juuri oikeaan tarpeeseen mitoitettu logistinen infrastruktuuri on välttämätön edellytys.

Hollantilaisten NRG:n, URENCOn (ydinpolttoainealan yritys, jolla on useita uraaninrikastus laitoksia) ja TU Delftin (Delftin teknillinen yliopisto) asiantuntemus lääketieteellisten radioisotooppien alalla on äskettäin koottu yhteen Dutch Isotope Valley -yhdistyksessä (DIVA). Tämän kumppanuuden avulla niiden (lääketieteellisiä) isotooppeja koskeva tietämys, osaaminen, valmiudet ja vaihtoehtoiset tuotantotavat nousevat tasolle, jolla on riittävästi painoarvoa globaaleilla markkinoilla. Chalk Riverissä Kanadassa toimiva NRU-reaktori lopettaa Mo-99:n säännöllisen tuotannon, ja se aiotaan sulkea vuonna 2018. Kanada aikoo keskittyä viennin sijasta kotimaiseen kysyntään. Tämä avaa DIVAlle erinomaisen tilaisuuden tästä syntyvän tuotantoaukon täyttämiseen.

Alankomaiden hallitus on myöntänyt NRG:lle tämän emoyhtiön ECN:n kautta lainan laitteistojen toimivuutta koskeva ohjelman toteuttamiseksi. Ohjelman toteuttaminen on edellytys sille, että suurvuoreaktoria ja sen lisälaitteistoja voidaan käyttää vuoteen 2024 saakka. Samanaikaisesti NRG on nostanut koko palvelupakettinsa hintoja ja saanut asiakaskunnaltaan hyväksynnän korotuksille. NRG:n tärkeimmät kuusi isotooppiasiakasta ovat ilmaisseet luottamuksensa NRG:hen allekirjoittamalla pitkäaikaiset toimitussopimukset. Tämä oli merkittävä askel kohti taloudellista vakautta ja elinkelpoisuutta.

Suurvuoreaktorin toiminta käynnistettiin uudelleen 14. helmikuuta 2014. Tuotanto toimi aikataulun mukaisesti loppuvuoden. Suurvuoreaktori palasi siten kansainvälisille markkinoille yhtenä maailman tärkeimmistä lääketieteellisten isotooppien tuottajista. Vuoden 2015 lokakuussa yksi suurvuoreaktorin tuotantosykli jäi toteutumatta, mutta reaktori käynnistettiin uudelleen joulukuussa 2015.